Πρόταση οδηγίας του Συμβουλίου για τα οχήματα στο τέλος του κύκλου ζωής τους (97/C 337/02) (Κείμενο που παρουσιάζει ενδιαφέρον για τον ΕΟΧ) COM(97) 358 τελικό - 97/0194(SYN)

(Υποβλήθηκε από την Επιτροπή στις 9 Ιουλίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Σ, παράγραφος 1,

την πρόταση της Επιτροπής,

την γνώμη της Οικονομικής και Κοινωνικής Επιτροπής,

Αποφασίζοντας σύμφωνα με τη διαδικασία που αναφέρεται στο άρθρο 189 Γ της συνθήκης σε συνεργασία με το Ευρωπαϊκό Κοινοβούλιο,

Εκτιμώντας:

ότι πρέπει να εναρμονισθούν τα διάφορα εθνικά μέτρα που αφορούν τα οχήματα στο τέλος του κύκλου ζωής τους, προκειμένου, αφενός, να προλαμβάνεται τυχόν επίπτωση στο περιβάλλον συνεισφέροντας κατ' αυτόν τον τρόπο στην προστασία διατήρησης και βελτίωσης της ποιότητας του περιβάλλοντος και στη διατήρηση της ενέργειας και, αφετέρου, να διασφαλίζεται η λειτουργία της εσωτερικής αγοράς και να αποφεύγονται περιορισμοί του ανταγωνισμού στην Κοινότητα 7

ότι σύμφωνα με την αρχή της επικουρικότητας, είναι απαραίτητο ένα ρυθμιστικό πλαίσιο κοινοτικής διάθεσης, προκειμένου να διασφαλιστεί συνεκτικότητα μεταξύ των εθνικών προσεγγίσεων για την επίτευξη των προαναφερθέντων στόχων, ιδίως, έχοντας υπόψη τον σχεδιασμό των οχημάτων για ανακύκλωση και ανάκτηση, τις εναρμονισμένες απαιτήσεις για εγκαταστάσεις συλλογής και επεξεργασίας και την επίτευξη των στόχων για την επαναχρησιμοποίηση, ανακύκλωση και ανάκτηση 7

ότι για λόγους πρόνοιας και πρόληψης, και σύμφωνα με την κοινοτική στρατηγική για την διαχείριση των αποβλήτων, η δημιουργία αποβλήτων πρέπει να αποφεύγεται όσον το δυνατόν περισσότερο 7

ότι επιπροσθέτως τα απόβλητα θα πρέπει να επαναχρησιμοποιούνται και να ανακτώνται και θα πρέπει να προτιμάται η ανακύκλωση 7

ότι σύμφωνα με την αρχή «ο ρυπαίνων πληρώνει» και προκειμένου να εφαρμόζεται η αρχή της ευθύνης του παραγωγού, η συλλογή και η ανάκτηση οχημάτων στο τέλος του κύκλου ζωής τους δεν πρέπει πλέον να αποτελεί ευθύνη των δημοσίων αρχών και πρέπει να μεταφερθεί στους οικονομικούς παράγοντες 7

ότι η παρούσα οδηγία πρέπει να καλύπτει οχήματα και οχήματα στο τέλος του κύκλου ζωής τους, περιλαμβανομένων των κατασκευαστικών τους στοιχείων και υλικών, με πάσα επιφύλαξη όσον αφορά τα πρότυπα ασφαλείας, τις εκπομπές στον αέρα και τον έλεγχο του θορύβου 7

ότι η παρούσα οδηγία έχει δανεισθεί την ορολογία που χρησιμοποιείται από υπάρχουσες οδηγίες, ιδίως την οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικίνδυνων ουσιών (1), όπως τροποιήθηκε τελευταία από την οδηγία 96/56/ΕΚ του Ευρωπαϊκού Κοινοβουλίου και του Συμβουλίου (2), την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν την έγκριση των οχημάτων με κινητήρα και των ρυμουλκουμένων τους (3), όπως τροποποιήθηκε τελευταία από την οδηγία 97/27/ΕΚ του Ευρωπαϊκού Κοινοβουλίου και του Συμβουλίου (4) καθώς και της οδηγίας 75/442/ΕΟΚ του Συμβουλίου, της 15ης Ιουλίου 1975, περί των στερεών αποβλήτων (5), όπως τροποποιήθηκε τελευταία από την απόφαση 96/350/ΕΚ της Επιτροπής (6) 7

ότι είναι σημαντικό να εφαρμόζονται προληπτικά μέτρα ήδη από τη φάση αρχικής σύλληψης του οχήματος και εντεύθεν και να λαμβάνουν ιδίως τη μορφή μείωσης και ελέγχου των επικίνδυνων ουσιών στα οχήματα, προκειμένου να προλαμβάνεται η ελευθέρωσή τους στο περιβάλλον, να διευκολύνεται η ανακύκλωση και να αποφεύγεται η διάθεση επικινδύνων αποβλήτων 7

ότι οι απαιτήσεις για τη διάλυση, επαναχρησιμοποίηση και ανακύκλωση των οχημάτων στο τέλος του κύκλου ζωής πρέπει να είναι ενταγμένες στο σχεδιασμό και την παραγωγή νέων οχημάτων 7

ότι θα πρέπει να ενθαρρύνεται η ανάπτυξη αγορών για ανακυκλωμένα υλικά 7

ότι ορισμένα βαρέα μέταλλα δεν πρέπει να εισέρχονται στα κατάλοιπα τεμαχισμού, ούτε να αποτεφρώνονται, ούτε να θάβονται σε χωματερές 7

ότι το PVC αποτελεί υλικό που συνήθως υπάρχει σε οχήματα στο τέλος του κύκλου ζωής τους 7 ότι η Επιτροπή πρόκειται να εξετάσει τα στοιχεία που αφορούν τα περιβαλλοντικά ζητήματα, σχετικά με την παρουσία PVC σε ρεύματα αποβλήτων 7 ότι, βάσει των στοιχείων αυτών, η Επιτροπή πρόκειται να αναθεωρήσει την πολιτική της σχετικά με την παρουσία PVC σε ρεύματα αποβλήτων και πρόκειται να υποβάλει προτάσεις, ώστε να αντιμετωπιστούν προβλήματα, τα οποία μπορεί να προκύψουν απ' αυτής της πλευράς, όπου αυτό δικαιολογείται για περιβαλλοντικούς λόγους ή για λόγους υγείας 7

ότι προκειμένου να διασφαλίζεται η απόρριψη των οχημάτων στο τέλος του κύκλου ζωής τους χωρίς να τίθεται σε κίνδυνο το περιβάλλον, θα πρέπει να δημιουργηθούν κατάλληλα συστήματα συλλογής 7

ότι θα πρέπει να δημιουργηθεί πιστοποιητικό καταστροφής, προκειμένου να χρησιμοποιείται ως απαραίτητη προϋπόθεση για την αποταξινόμηση των οχημάτων 7

ότι οι φορείς συλλογής και επεξεργασίας πρέπει να επιτρέπεται να λειτουργούν μόνον εφόσον έχουν λάβει άδεια 7

ότι οι τελευταίοι ιδιοκτήτες ή/και κάτοχοι δεν πρέπει να αναλαμβάνουν τις δαπάνες που προκύπτουν από οχήματα στο τέλος του κύκλου ζωής τους, των οποίων η αξία στην αγορά είναι αρνητική 7 ότι πρέπει να δοθούν κίνητρα στους παραγωγούς, ώστε να αυξήσουν την ανακυκλωσιμότητα και την ανακτησιμότητα των οχημάτων, έτσι ώστε τα οχήματα στο τέλος του κύκλου ζωής τους να μην έχουν αρνητική αξία στην αγορά 7 ότι η κανονική λειτουργία των δυνάμεων της αγοράς δεν πρέπει να παρεμποδίζεται 7

ότι είναι σημαντικό να προβλεφθούν απαιτήσεις για τις εργασίες επεξεργασίας, προκειμένου να προλαμβάνονται τυχόν αρνητικές επιπτώσεις εξαιτίας αυτών στο περιβάλλον και να αποφεύγεται η δημιουργία στρεβλώσεων στο εμπόριο και στον ανταγωνισμό 7

ότι, προκειμένου να επιτευχθούν αποτελέσματα βραχυπρόθεσμα και να δοθεί στους φορείς εκμετάλλευσης, στους καταναλωτές και στις δημόσιες αρχές η απαραίτητη προοπτική μακροπρόθεσμα, πρέπει να διατυπωθούν ποσοτικοί στόχοι για την επαναχρησιμοποίηση, ανακύκλωση και ανάκτηση που πρέπει να επιτυγχάνονται από τους οικονομικούς φορείς 7

ότι οι παραγωγοί πρέπει να διασφαλίζουν ότι τα οχήματα σχεδιάζονται και κατασκευάζονται κατά τέτοιο τρόπο ώστε να επιτρέπουν την επίτευξη των ποσοτικών στόχων επαναχρησιμοποίησης, ανακύκλωσης και ανάκτησης 7 ότι για αυτόν το σκοπό, η Επιτροπή πρόκειται να υποβάλει κατάλληλες προτάσεις, στο πλαίσιο του συνόλου των οδηγιών για την ευρωπαϊκή έγκριση τύπου οχημάτων και πρόκειται να προωθήσει την προετοιμασία ευρωπαϊκών προτύπων 7

ότι τα κράτη μέλη πρόκειται να διασφαλίσουν ότι, κατά την εφαρμογή των διατάξεων της παρούσας οδηγίας, διατηρείται ο ανταγωνισμός, ιδίως όσον αφορά την πρόσβαση μικρών και μεσαίων επιχειρήσεων στην αγορά συλλογής, διάλυσης, κατεργασίας και ανακύκλωσης 7

ότι προκειμένου να διευκολύνεται η διάλυση και ανακύκλωση των οχημάτων στο τέλος του κύκλου ζωής τους, οι κατασκευαστές οχημάτων πρέπει να παρέχουν στις εγκαταστάσεις επεξεργασίας εγχειρίδια διάλυσης 7 οι κατασκευαστές οχημάτων και οι παραγωγοί υλικών πρέπει να χρησιμοποιούν κοινά πρότυπα κωδικοποίησης των κατασκευαστικών στοιχείων και των υλικών 7 ότι για αυτόν το σκοπό, πρέπει να προωθηθεί η προετοιμασία ευρωπαϊκών προτύπων, όπου αυτό είναι σκόπιμο 7

ότι δεδομένα από το σύνολο της Κοινότητας για τα οχήματα στο τέλος του κύκλου ζωής τους είναι απαραίτητα, προκειμένου να παρακολουθείται η εφαρμογή των στόχων της παρούσας οδηγίας 7

ότι οι καταναλωτές θα πρέπει να είναι επαρκώς πληροφορημένοι, προκειμένου να προσαρμόζουν τη συμπεριφορά τους και τις στάσεις τους 7

ότι οι διατάξεις της παρούσας οδηγίας πρέπει να εφαρμόζονται κατά τρόπο που δεν δημιουργεί διακρίσεις, σύμφωνα με τους διεθνείς κανόνες εμπορίου 7

ότι η προσαρμογή στην επιστημονική και τεχνική πρόοδο των απαιτήσεων που διατυπώνονται για τις εγκαταστάσεις επεξεργασίας, καθώς και η θέσπιση εναρμονισμένων προτύπων για το πιστοποιητικό καταστροφής και εντύπων για τη βάση δεδομένων πρέπει να εξασφαλισθούν από την Επιτροπή, βάσει διαδικασίας στο πλαίσιο επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Σκοποί

Η παρούσα οδηγία καθορίζει μέτρα τα οποία αποσκοπούν, ως πρώτη προτεραιότητα, στην πρόληψη των αποβλήτων από οχήματα και, προσθέτως, στην επαναχρησιμοποίηση, ανακύκλωση και άλλες μορφές ανάκτησης οχημάτων και των κατασκευαστικών τους στοιχείων, έτσι ώστε να μειώνεται η διάθεση αποβλήτων, καθώς και στη βελτίωση της περιβαλλοντικής επίδοσης των φορέων επεξεργασίας.

Άρθρο 2 Ορισμοί

Για τους σκοπούς της παρούσας οδηγίας, νοείται ως:

1. Όχημα, οποιοδήποτε όχημα σχεδιασμένο ως κατηγορία Μ1 ή Ν1, όπως ορίζεται στο παράρτημα II.Α της οδηγίας 70/156/ΕΟΚ, καθώς και δίκυκλα ή τρίκυκλα μηχανοκίνητα οχήματα.

2. Όχημα στο τέλος του κύκλου ζωής του, όχημα το οποίο αποτελεί απόβλητο κατά την έννοια του άρθρου 1 στοιχείο α) της οδηγίας 75/442/ΕΟΚ.

3. Παραγωγός, ο κατασκευαστής του οχήματος ή ο επαγγελματίας εισαγωγέας του οχήματος σε κράτος μέλος.

4. Πρόληψη, μέτρα που αποσκοπούν στη μείωση της ποσότητας και της βλαπτικής επίδρασης στο περιβάλλον των οχημάτων στο τέλος του κύκλου ζωής τους, των υλικών τους και των ουσιών τους.

5. Επεξεργασία, οποιαδήποτε δραστηριότητα, αφότου το όχημα στο τέλος του κύκλου ζωής του παραδοθεί σε εγκατάσταση για απορρύπανση, διάλυση, κοπή, τεμαχισμό, ανάκτηση ή διάθεση των καταλοίπων τεμαχισμού και οιεσδήποτε άλλες εργασίες διεξάγονται για την ανάκτηση ή/και τη διάθεση του οχήματος στο τέλος του κύκλου ζωής του και των κατασκευαστικών του στοιχείων.

6. Επαναχρησιμοποίηση, οποιαδήποτε εργασία μέσω της οποίας κατασκευαστικά στοιχεία των οχημάτων στο τέλος του κύκλου ζωής τους χρησιμοποιούνται για τον ίδιο σκοπό για τον οποίο έχουν αρχικά σχεδιασθεί.

7. Ανακύκλωση, η επανεπεξεργασία σε διαδικασία παραγωγής, των αποβλήτων υλικών για τον αρχικό σκοπό ή για άλλους σκοπούς, εξαιρουμένης της επεξεργασίας για χρήση ως καύσιμο ή ως άλλο μέσον παραγωγής ενέργειας.

8. Ανάκτηση, οποιαδήποτε από τις σχετικές εργασίες που προβλέπονται στο παράρτημα II.B της οδηγίας 75/442/ΕΟΚ.

9. Διάθεση, οποιαδήποτε από τις σχετικές εργασίες που προβλέπονται στο παράρτημα II.A της οδηγίας 75/442/ΕΟΚ.

10. Οικονομικοί φορείς, παραγωγοί υλικών και οχημάτων, διανομείς, διαλυτές, υπεύθυνοι τεμαχισμού, ανάκτησης και ανακύκλωσης.

11. Επικίνδυνη ουσία, οποιαδήποτε ουσία, η οποία θεωρείται επικίνδυνη δυνάμει της οδηγίας 67/548/ΕΟΚ.

12. Τεμαχιστής, οποιαδήποτε διάταξη που χρησιμοποιείται για την κοπή σε κομμάτια ή το θρυμματισμό οχημάτων στο τέλος του κύκλου ζωής τους.

Άρθρο 3 Πεδίο εφαρμογής

1. Η παρούσα οδηγία καλύπτει τα οχήματα και τα οχήματα στο τέλος του κύκλου ζωής, τους, περιλαμβανομένων των κατασκευαστικών τους στοιχείων και των υλικών.

2. Η παρούσα οδηγία εφαρμόζεται με την επιφύλαξη της ισχύουσας κοινοτικής νομοθεσίας και της προσήκουσας εθνικής νομοθεσίας, ιδίως όσον αφορά τα πρότυπα ασφαλείας, τις εκπομπές στον αέρα και τους ελέγχους θορύβου.

3. Δίκυκλα και τρίκυκλα μηχανοκίνητα οχήματα, καθώς και οχήματα ειδικής χρήσεως, όπως ορίζονται στο άρθρο 4 παράγραφος 1 στοιχείο α) δεύτερη περίπτωση, της οδηγίας 70/156/ΕΟΚ, εξαιρούνται από τις διατάξεις των άρθρων 4 και 7 της παρούσας οδηγίας.

Άρθρο 4 Πρόληψη

1. Τα κράτη μέλη διασφαλίζουν την εφαρμογή των μέτρων που αποσκοπούν στην πρόληψη. Ενθαρρύνουν ιδίως τη λήψη μέτρων ώστε:

α) οι κατασκευαστές οχημάτων, σε συνεργασία με τους κατασκευαστές υλικών και εξοπλισμού, να ελέγχουν τη χρήση επικινδύνων ουσιών στα οχήματα και να τις μειώνουν στο μέτρο του δυνατού, ήδη από τη φάση της αρχικής σύλληψης του οχήματος και εφεξής, ιδίως προκειμένου να προλαμβάνεται η ελευθέρωσή τους στο περιβάλλον, να καθίσταται η ανακύκλωση ευκολότερη και να αποφεύγεται η διάθεση επικινδύνων αποβλήτων 7

β) ο σχεδιασμός και η παραγωγή νέων οχημάτων να λαμβάνουν πλήρως υπόψη και να διευκολύνουν τη διάλυση, επαναχρησιμοποίηση και ανακύκλωση οχημάτων στο τέλος του κύκλου ζωής τους, των κατασκευαστικών τους στοιχείων και των υλικών τους 7

γ) οι κατασκευαστές οχημάτων, σε συνεργασία με τους κατασκευαστές υλικών και εξοπλισμού, να ενσωματώνουν αυξανόμενη ποσότητα ανακυκλωμένου υλικού σε οχήματα και άλλα προϊόντα, προκειμένου να αναπτύσσονται οι αγορές για ανακυκλωμένα υλικά.

2. Τα κράτη μέλη διασφαλίζουν ότι ο μόλυβδος, ο υδράργυρος, το κάδμιο και το εξασθενές χρώμιο που περιέχονται σε οχήματα, τα οποία διατίθενται στην αγορά μετά την 1η Ιανουαρίου 2003, απαγορεύεται να τεμαχίζονται σε τεμαχιστές οχημάτων και να διατίθενται σε χωματερές ή σε οποιαδήποτε εγκατάσταση αποτέφρωσης ή συναποτέφρωσης αποβλήτων, με ή χωρίς ανάκτηση ενέργειας.

Ο μόλυβδος που χρησιμοποιείται ως συγκολλητικό σε πίνακες ηλεκτρονικών κυκλωμάτων εξαιρείται από τις παρούσες διατάξεις.

Άρθρο 5 Συλλογή

1. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν ότι οι οικονομικοί φορείς δημιουργούν συστήματα για τη συλλογή όλων των οχημάτων στο τέλος του κύκλου ζωής τους. Τα κράτη μέλη διασφαλίζουν την ύπαρξη και την ισόρροπη κατανομή των εγκαταστάσεων συλλογής στην επικράτειά τους.

2. Τα κράτη μέλη λαμβάνουν τα απαραίτητα μέτρα ώστε να διασφαλίσουν ότι από την 1η Ιανουαρίου 2000 όλα τα οχήματα στο τέλος του κύκλου ζωής τους θα έχουν μεταφερθεί σε εξουσιοδοτημένες εγκαταστάσεις επεξεργασίας.

3. Τα κράτη μέλη δημιουργούν σύστημα, σύμφωνα με το οποίο το πιστοποιητικό καταστροφής αποτελεί προϋπόθεση για την αποταξινόμηση του οχήματος. Το πιστοποιητικό αυτό χορηγείται στον κάτοχο ή/και ιδιοκτήτη, όταν το όχημα στο τέλος του κύκλου ζωής του μεταφέρεται σε εγκατάσταση επεξεργασίας. Πιστοποιητικό καταστροφής μπορούν να εκδίδουν μόνον οι εγκαταστάσεις επεξεργασίας οι οποίες έχουν λάβει άδεια σύμφωνα με το άρθρο 6. Μπορεί να είναι δυνατή η προσωρινή αποταξινόμηση, χωρίς την έκδοση του εν λόγω πιστοποιητικού.

4. Τα κράτη μέλη διασφαλίζουν ότι τυχόν δαπάνες, που επιβαρύνουν τον τελευταίο κάτοχο ή/και ιδιοκτήτη κατά την παράδοση του οχήματος σε αδειούχο εγκατάσταση επεξεργασίας, σύμφωνα με την παράγραφο 3, ως αποτέλεσμα του γεγονότος ότι το όχημα έχει αρνητική αξία στην αγορά, αποζημιώνονται από τον πωλητή του οχήματος, ο οποίος ενεργεί εξ ονόματος του παραγωγού, εκτός εάν ο πωλητής αποφασίσει να αποσύρει το όχημα στο τέλος του κύκλου ζωής του, χωρίς επιβάρυνση για τον τελευταίο κάτοχο ή/και ιδιοκτήτη.

Η Επιτροπή παρακολουθεί τακτικά την εφαρμογή της παρούσας διάταξης, προκειμένου να διασφαλίζει ότι δεν προκαλεί στρεβλώσεις της αγοράς και, εάν είναι απαραίτητο, προτείνει στο Συμβούλιο τροποποίηση της παρούσας διάταξης.

5. Τα κράτη μέλη λαμβάνουν τα απαραίτητα μέτρα ώστε να διασφαλίζουν ότι οι αρμόδιες αρχές αναγνωρίζουν αμοιβαία και δέχονται τα πιστοποιητικά καταστροφής που εκδίδονται σε άλλα κράτη μέλη, συμφωνα με την παράγραφο 3. Για το σκοπό αυτό, η Επιτροπή, το αργότερο μέχρι τις 30 Ιουνίου 1999, συντάσσει τις ελάχιστες απαιτήσεις για το πιστοποιητικό καταστροφής.

Άρθρο 6 Επεξεργασία

1. Τα κράτη μέλη λαμβάνουν τα απαραίτητα μέτρα ώστε να διασφαλίζουν ότι όλα τα οχήματα στο τέλος του κύκλου ζωής τους αποθηκεύονται (περιλαμβανομένης της προσωρινής αποθήκευσης) και υφίστανται επεξεργασία σύμφωνα με τις γενικές απαιτήσεις που προβλέπονται στο άρθρο 4 της οδηγίας 75/442/ΕΟΚ και σύμφωνα με τις τεχνικές απαιτήσεις που προβλέπονται στο παράρτημα της παρούσας οδηγίας, με επιφύλαξη των εθνικών κανόνων για την υγεία και το περιβάλλον.

2. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν ότι οποιαδήποτε εγκατάσταση ή εταιρεία η οποία διεξάγει εργασίες επεξεργασίας, λαμβάνει άδεια από τις αρμόδιες αρχές, σύμφωνα με τα άρθρα 9 και 10 της οδηγίας 75/442/ΕΟΚ. Η εξαίρεση από την απαίτηση αδείας η οποία αναφέρεται στο άρθρο 11 παράγραφος 1 της εν λόγω οδηγίας δεν ισχύει για εργασίες που αφορούν οχήματα στο τέλος του κύκλου ζωής τους, τα οποία καλύπτονται από την παρούσα οδηγία.

3. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν ότι οποιαδήποτε εγκατάσταση ή εταιρεία η οποία διεξάγει εργασίες επεξεργασίας πληροί τουλάχιστον τις ακόλουθες υποχρεώσεις:

α) τα οχήματα στο τέλος του κύκλου ζωής τους απογυμνώνονται (αφαίρεση όλων των υγρών, ελαστικών, μπαταριών, συστημάτων κλιματισμού, αερόσακων, καταλυτών και άλλων επικινδύνων κατασκευαστικών στοιχείων και υλικών) προτού επέλθει περαιτέρω επεξεργασία ή άλλες ισοδύναμες ρυθμίσεις, προκειμένου να μειωθεί οποιαδήποτε επιβλαβής επίπτωση στο περιβάλλον. Κατασκευαστικά στοιχεία από μόλυβδο, υδράργυρο, κάδμιο και εξασθενές χρώμιο που περιέχονται σε οχήματα, τα οποία διατίθενται στην αγορά μετά την 1η Ιανουαρίου 2003, αφαιρούνται επίσης πριν από την περαιτέρω επεξεργασία 7

β) τα υλικά και τα κατασκευαστικά στοιχεία αφαιρούνται ή/και υφίστανται επεξεργασία κατά επιλεκτικό τρόπο, έτσι ώστε τα κατάλοιπα τεμαχισμού να μην ταξινομούνται ως επικίνδυνα απόβλητα 7

γ) οι εργασίες απογύμνωσης και αποθήκευσης διεξάγονται κατά τρόπο ο οποίος διασφαλίζει την καταλληλότητα για επαναχρησιμοποίηση και ανάκτηση, ιδίως ανακύκλωση, των κατασκευαστικών στοιχείων του οχήματος.

4. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν ότι η άδεια η οποία αναφέρεται στην παράγραφο 2 περιλαμβάνει όλες τις απαραίτητες προϋποθέσεις για τη συμμόρφωση προς τις απαιτήσεις των παραγράφων 1, 2 και 3.

Άρθρο 7 Επαναχρησιμοποίηση και ανάκτηση

1. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν ότι τα κατασκευαστικά στοιχεία που είναι κατάλληλα για επαναχρησιμοποίηση επαναχρησιμοποιούνται, τα κατασκευαστικά στοιχεία τα οποία δεν μπορούν να επαναχρησιμοποιηθούν ανακτώνται και ότι δίδεται προτεραιότητα στην ανακύκλωση, όταν είναι περιβαλλοντικά εφαρμόσιμη, με πάσα επιφύλαξη προς τις απαιτήσεις ασφαλείας.

2. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν ότι οι παραγωγοί επιδιώκουν τους ακόλουθους στόχους:

α) Το αργότερο μέχρι την 1η Ιανουαρίου 2005, για όλα τα οχήματα στο τέλος του κύκλου ζωής τους, η επαναχρησιμοποίηση και η ανάκτηση αυξάνεται τουλάχιστον στο 85 % κατά βάρος ανά όχημα. Εντός του ιδίου χρονικού ορίου, η επαναχρησιμοποίηση και ανακύκλωση αυξάνεται τουλάχιστον στο 80 % κατά βάρος ανά όχημα.

β) Το αργότερο την 1η Ιανουαρίου 2015, για όλα τα οχήματα στο τέλος του κύκλου ζωής τους, η επαναχρησιμοποίηση και η ανάκτηση αυξάνεται τουλάχιστον στο 95 % κατά βάρος ανά όχημα. Εντός του ιδίου χρονικού ορίου, η επαναχρησιμοποίηση και ανακύκλωση αυξάνεται τουλάχιστον στο 85 % κατά βάρος ανά όχημα.

3. Βάσει προτάσεως της Επιτροπής, το Συμβούλιο καθορίζει στόχους επαναχρησιμοποίησης και ανάκτησης, καθώς και επαναχρησιμοποίησης και ανακύκλωσης, για τα έτη πέραν του 2015.

4. Δεδομένης της ευθύνης των παραγωγών να διασφαλίσουν ότι τα οχήματα σχεδιάζονται και κατασκευάζονται κατά τρόπον ώστε να επιτρέπουν την επίτευξη από τους αρμόδιους οικονομικούς φορείς των ποσοστών επαναχρησιμοποίησης, ανακύκλωσης και ανάκτησης, όπως προβλέπονται στην παρούσα οδηγία, το Συμβούλιο, βάσει προτάσεως της Επιτροπής, πρόκειται να τροποποιήσει την οδηγία 70/156/ΕΟΚ, ούτως ώστε οχήματα που έχουν λάβει έγκριση τύπου σύμφωνα με την εν λόγω οδηγία και έχουν διατεθεί στην αγορά μετά την 1η Ιανουαρίου 2005, να είναι επαναχρησιμοποιήσιμα ή/και ανακυκλώσιμα τουλάχιστον κατά 85 % κατά βάρος ανά όχημα και επαναχρησιμοποιήσιμα ή/και ανακτήσιμα τουλάχιστον κατά 95 % κατά βάρος ανά όχημα. Προς το σκοπό αυτό, η Επιτροπή θα προωθήσει, ως ενδείκνυται, την προετοιμασία ευρωπαϊκών προτύπων σχετικά με τη δυνατότητα διάλυσης, ανάκτησης και ανακύκλωσης των οχημάτων.

Άρθρο 8 Πρότυπα κωδικοποίησης/εγχειρίδια διάλυσης

1. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν ότι οι παραγωγοί, σε συνεργασία με τους κατασκευαστές υλικών και εξοπλισμού, χρησιμοποιούν κοινά πρότυπα κωδικοποίησης για τα κατασκευαστικά στοιχεία και τα υλικά, το αργότερο μέχρι τις 31 Δεκεμβρίου 1999, ιδίως προκειμένου να διευκολύνουν την αναγνώριση των εν λόγω κατασκευαστικών στοιχείων και υλικών, τα οποία είναι κατάλληλα για επαναχρησιμοποίηση και ανάκτηση.

2. Η Επιτροπή προωθεί, αναλόγως, την προετοιμασία ευρωπαϊκών προτύπων που αφορούν την αναγνώριση και κωδικοποίηση κατασκευαστικών στοιχείων και υλικών, τα οποία αναφέρονται στην παράγραφο 1.

3. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν ότι οι παραγωγοί παρέχουν, μέχρι την 31η Δεκεμβρίου 1999 το αργότερο, εγχειρίδια διάλυσης τα οποία, στο βαθμό που απαιτείται από τις εγκαταστάσεις επεξεργασίας προκειμένου να συμμορφώνονται με τις διατάξεις της παρούσας οδηγίας, προσδιορίζουν τα διάφορα κατασκευαστικά στοιχεία και υλικά του οχήματος, καθώς και τα σημεία όπου ευρίσκονται όλες οι επικίνδυνες ουσίες στα οχήματα.

Άρθρο 9 Πληροφόρηση

1. Τα κράτη μέλη λαμβάνουν τα απαραίτητα μέτρα προκειμένου να διασφαλίζουν την κατάρτιση βάσεων δεδομένων για τα οχήματα στο τέλος του κύκλου ζωής τους και την επεξεργασία τους, προκειμένου να δίνουν τη δυνατότητα στα κράτη μέλη και στην Επιτροπή να παρακολουθούν την εφαρμογή των στόχων που προβλέπονται στην παρούσα οδηγία. Τα δεδομένα παρέχονται βάσει πινάκων, το αργότερο μέχρι τις 30 Ιουνίου 1999. Τα δεδομένα διατίθενται μέσω των εθνικών εκθέσεων που αναφέρονται στο άρθρο 10 και ενημερώνονται σε επόμενες εκθέσεις.

2. Τα κράτη μέλη απαιτούν από τους παραγωγούς να δημοσιεύουν πληροφορίες σχετικά με τα ποσοστά επαναχρησιμοποίησης, ανακύκλωσης και ανάκτησης που επετεύχθησαν κατά το προηγούμενο έτος για τα οχήματά τους και τα κατασκευαστικά τους στοιχεία. Οι πληροφορίες αυτές επαληθεύονται από τα κράτη μέλη και τίθενται στη διάθεση εκάστου δυνητικού αγοραστή οχημάτων.

Άρθρο 10 Εκθέσεις

Τα κράτη μέλη υποβάλλουν έκθεση στην Επιτροπή σχετικά με την εφαρμογή της παρούσας οδηγίας, σύμφωνα με το άρθρο 5 της οδηγίας 91/692/ΕΟΚ του Συμβουλίου (7).

Η πρώτη έκθεση πρόκειται να καλύπτει το χρονικό διάστημα 1999-2001.

Άρθρο 11 Ενσωμάτωση

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία από την 31η Μαρτίου 1999. Πληροφορούν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή όλες τις υπάρχουσες νομοθετικές, κανονιστικές και διοικητικές διατάξεις που έχουν εκδοθεί στο πλαίσιο του πεδίου εφαρμογής της παρούσας οδηγίας.

Άρθρο 12 Διαδικασία επιτροπής

Η Επιτροπή επικουρείται από την επιτροπή, που έχει συσταθεί δυνάμει του άρθρου 18 της οδηγίας 75/442/ΕΟΚ, προκειμένου να εγκρίνει σύμφωνα με τη διαδικασία του ιδίου άρθρου:

α) την τροποποίηση που είναι αναγκαία για την προσαρμογή του παραρτήματος στην επιστημονική και τεχνική πρόοδο 7

β) τις ελάχιστες απαιτήσεις για το πιστοποιητικό καταστροφής, που αναφέρονται στο άρθρο 5 παράγραφος 5 7

γ) τους πίνακες που σχετίζονται με το σύστημα βάσης δεδομένων, το οποίο αναφέρεται στο άρθρο 9.

Άρθρο 13 Έναρξη ισχύος

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Το άρθρο 5 παράγραφος 4 εφαρμόζεται από την 1η Ιανουαρίου 2003.

Άρθρο 14 Αποδέκτες

Η παρούσα οδηγία απευθύνεται στα κράτη μέλη.

(1) ΕΕ 196 της 16. 8. 1967, σ. 1.

(2) ΕΕ L 236 της 18. 9. 1996, σ. 35.

(3) ΕΕ L 42 της 23. 2. 1970, σ. 1.

(4) ΕΕ L 233 της 25. 8. 1997, σ. 1.

(5) ΕΕ L 194 της 25. 7. 1975, σ. 39.

(6) ΕΕ L 135 της 6. 6. 1996, σ. 32.

(7) ΕΕ L 377 της 31. 12. 1991, σ. 48.

ΠΑΡΑΡΤΗΜΑ

Τεχνικές απαιτήσεις σύμφωνα με το άρθρο 6 παράγραφος 1

1. Τοποθεσίες αποθήκευσης (περιλαμβανομένης προσωρινής αποθήκευσης) των οχημάτων στο τέλος του κύκλου ζωής τους πριν από την επεξεργασία τους:

- Αδιαπέραστες επιφάνειες για κατάλληλους χώρους με πρόβλεψη εγκαταστάσεων συλλογής διαρροών, δοχείων μετάγγισης και μέσων καθαρισμού-απολίπανσης.

- Εξοπλισμός για την επεξεργασία υδάτων, περιλαμβανομένων των ομβρίων υδάτων, στη συμμόρφωση με κανονισμούς που αφορούν την υγεία και το περιβάλλον.

2. Τοποθεσίες επεξεργασίας:

- Αδιαπέρατες επιφάνειες για κατάλληλους χώρους, με πρόβλεψη εγκαταστάσεων συλλογής διαρροών, δοχείων μετάγγισης και μέσων καθαρισμού-απολίπανσης.

- Κατάλληλη αποθήκευση για εξαρτήματα τα οποία έχουν αποσυναρμολογηθεί, περιλαμβανομένης της αδιαπέραστης αποθήκευσης για εξαρτήματα που έχουν μολυνθεί από έλαια.

- Κατάλληλα κιβώτια αποθήκευσης μπαταριών (με εξουδετέρωση ηλεκτρολυτών επί τόπου ή αλλού), φίλτρων ελαίου και πυκνωτών που περιέχουν PCB/PCT.

- Κατάλληλα δοχεία αποθήκευσης υγρών από οχήματα στο τέλος του κύκλου ζωής τους: καυσίμων, ελαίου κινητήρος, ελαίου κιβωτίου ταχυτήτων, ελαίου διαφορικού, υδραυλικού ελαίου, υγρών ψύξεως, αντιψυκτικών, υγρών φρένων, οξέων μπαταρίας, υγρών συστημάτων κλιματισμού και οποιουδήποτε άλλου υγρού που υπάρχει σε όχημα στο τέλος του κύκλου ζωής του.

- Κατάλληλη αποθήκευση μεταχειρισμένων ελαστικών, περιλαμβανομένης της πρόληψης κινδύνων πυρκαγιάς και υπερβολικής στοίβαξης.

- Εξοπλισμός για την επεξεργασία υδάτων, περιλαμβανομένων των ομβρίων υδάτων, σε συμμόρφωση με κανονισμούς σχετικούς με την υγεία και το περιβάλλον.